钦定古今图书集成/方舆汇编/职方典/第1147卷 > 《游佛耳岩记》前人
## 钦定古今图书集成/方舆汇编/职方典/第1147卷 > 《游佛耳岩记》前人

去寺溪五里，地曰干溪。有某茂才者邀过其宅，且云：
“近宅有佛耳岩可游。”遂同往诸山围裹，忽见平旷，前
即沮水，山水间一佳聚落。近岩石壁接连，若铁垣沉
碧，中苔绣蔓萦岩，左削壁，俯澄潭，潭边石路净滑，可
据以濯足。诸子皆鸟缘上，予初怖之，后于近舟乞工
篙，上下各以一人持之。予攀扶而上，石衔浅不受，足
几坠上，复投予以绳，乃得至。洞颇宽博，据山水之凑。
沮水自房陵来，迳高安，两岸秀壁相望，云破霞裂。其
崖如佛耳者极多，不知何代所凿，安得以一舟遍览
其胜也？